CELEX: 32020D1119
Language: lt
Date: 2020-07-27 00:00:00
Title: Komisijos įgyvendinimo sprendimas (ES) 2020/1119 2020 m. liepos 27 d. dėl veiksmo, kurio ėmėsi Jungtinės Karalystės sveikatos ir saugos tarnyba, kad pagal Europos Parlamento ir Tarybos reglamentą (ES) Nr. 528/2012 būtų leidžiama tiekti rinkai ir atvirame ore naudoti biocidinį produktą „Ficam D“, pratęsimo (pranešta dokumentu Nr. C(2020) 4968) (Tekstas autentiškas tik anglų kalba)

29.7.2020   
               
               
                  LT
               
               
                  Europos Sąjungos oficialusis leidinys
               
               
                  L 243/3
               
            
         KOMISIJOS ĮGYVENDINIMO SPRENDIMAS (ES) 2020/1119
         2020 m. liepos 27 d.
         dėl veiksmo, kurio ėmėsi Jungtinės Karalystės sveikatos ir saugos tarnyba, kad pagal Europos Parlamento ir Tarybos reglamentą (ES) Nr. 528/2012 būtų leidžiama tiekti rinkai ir atvirame ore naudoti biocidinį produktą „Ficam D“, pratęsimo
         
            
               (pranešta dokumentu Nr. C(2020) 4968)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 55 straipsnio 1 dalies trečią pastraipą, kartu su Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (2) 131 straipsniu,
         kadangi:
         
                     (1)
                  
                  
                     2019 m. rugsėjo 3 d. Jungtinės Karalystės sveikatos ir saugos tarnyba (toliau – kompetentinga institucija) pagal Reglamento (ES) Nr. 528/2012 55 straipsnio 1 dalies pirmą pastraipą priėmė sprendimą leisti iki 2020 m. kovo 1 d. tiekti rinkai ir atvirame ore naudoti biocidinį produktą „Ficam D“ Azijos širšių lizdams naikinti (toliau – veiksmas). Pagal to reglamento 55 straipsnio 1 dalies antrą pastraipą kompetentinga institucija informavo Komisiją ir kitų valstybių narių kompetentingas institucijas apie veiksmą ir jį pagrindė;
                  
               
                     (2)
                  
                  
                     remiantis kompetentingos institucijos pateikta informacija, veiksmas buvo būtinas siekiant apsaugoti gyvūnus ir aplinką, visų pirma bites ir kitus naudingus vabzdžius. Azijos širšės (Vespa velutina nigrithorax de Buysson, 1905) Komisijos įgyvendinimo reglamentu (ES) 2016/1141 (3) įtrauktos į Sąjungai susirūpinimą keliančių invazinių svetimų rūšių sąrašą, nes yra mokslinių įrodymų, iš kurių matyti, jog tikėtina, kad šie vabzdžiai gali turėti didelį neigiamą poveikį biologinei įvairovei arba susijusioms ekosisteminėms paslaugoms. Kalbant konkrečiau, Azijos širšės kelia grėsmę bitėms ir kitiems naudingiems vabzdžiams – jos juos žudo, todėl jie negali atlikti savo ekologinio vaidmens;
                  
               
                     (3)
                  
                  
                     Europos Parlamento ir Tarybos reglamento (ES) Nr. 1143/2014 (4) 17 straipsnyje reikalaujama, kad, ankstyvuoju invazijos etapu savo teritorijoje aptikusios į sąrašą įtrauktą rūšį, valstybės narės skubiai pritaikytų likvidavimo priemones;
                  
               
                     (4)
                  
                  
                     „Ficam D“ yra barstomieji milteliai, kurių sudėtyje yra veikliosios medžiagos bendiokarbo, kurį leidžiama naudoti 18-o produktų tipo biocidiniuose produktuose (insekticiduose, akariciduose ir kituose nariuotakojų kontrolės produktuose), kaip apibrėžta Reglamento (ES) Nr. 528/2012 V priede. Biocidinį produktą „Ficam D“ leista naudoti pagal Jungtinės Karalystės nacionalinius teisės aktus, kuriais reglamentuojami biocidai, jis yra esminė Jungtinės Karalystės atsako dalis apdorojant ir naikinant Azijos širšių lizdus. Pagal Reglamentą (ES) Nr. 528/2012 biocidinį produktą „Ficam D“ leista naudoti tik uždarose patalpose dėl galimos žalos aplinkai naudojant jį atvirame ore;
                  
               
                     (5)
                  
                  
                     2020 m. sausio 28 d. Komisija gavo motyvuotą kompetentingos institucijos prašymą, pateiktą remiantis Reglamento (ES) Nr. 528/2012 55 straipsnio 1 dalies trečia pastraipa, pratęsti šį veiksmą. Motyvuotas prašymas pateiktas remiantis susirūpinimu dėl to, kad Azijos širšės gali kelti pavojų bitėms ir kitiems naudingiems vabzdžiams ilgiau nei iki 2020 m. kovo 1 d., ir atsižvelgiant į tai, kad „Ficam D“ yra labai svarbus siekiant suvaldyti Azijos širšių keliamą pavojų;
                  
               
                     (6)
                  
                  
                     kompetentinga institucija ieško alternatyvių Azijos širšių lizdų apdorojimo priemonių, taip pat alternatyvų tiesioginiam jų apdorojimui, pvz., naudojant masalą. Tačiau alternatyvių priemonių tyrimams ir analizei atlikti dar reikia laiko, kad būtų galima patvirtinti jų tinkamumą ir veiksmingumą ir nustatyti geriausią alternatyvą biocidiniam produktui „Ficam D“;
                  
               
                     (7)
                  
                  
                     be to, pasak kompetentingos institucijos, pirminiai alternatyvių priemonių tyrimai rodo Azijos širšių lizdų apdorojimo biocidiniu produktu „Ficam D“ pranašumus, palyginti su kitomis priemonėmis. Naudojant „Ficam D“ lizdų nereikia pakartotinai apdoroti – taip užtikrinama, kad nebūtų paleistos motinėlės, galinčios sukurti naujus lizdus. „Ficam D“ širšių nesuerzina, o tai yra svarbu, ypač tada, kai apdorojimas atliekamas gyvenamose vietovėse, be to, nereikia lizdų mirkyti, kaip tai daroma naudojant skystus produktus, – tokiu atveju lizdas iširtų ir būtų labai sunku arba neįmanoma atlikti itin svarbių laboratorinių tyrimų, pvz., genetinės analizės siekiant nustatyti lizdų giminingumą;
                  
               
                     (8)
                  
                  
                     kadangi dėl nepakankamos Azijos širšių kontrolės gali kilti pavojus bitėms ir kitiems naudingiems vabzdžiams ir to pavojaus negalima suvaldyti kitomis priemonėmis, tikslinga leisti kompetentingai institucijai pratęsti šį veiksmą nustatant tam tikras sąlygas;
                  
               
                     (9)
                  
                  
                     atsižvelgiant į tai, kad veiksmo galiojimas baigėsi 2020 m. kovo 2 d., šis sprendimas turėtų būti taikomas atgaline data;
                  
               
                     (10)
                  
                  
                     šiame sprendime numatytos priemonės atitinka Biocidinių produktų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Jungtinės Karalystės sveikatos ir saugos tarnyba gali pratęsti leidimo tiekti rinkai ir atvirame ore naudoti biocidinį produktą „Ficam D“ iki Susitarime dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos nurodyto pereinamojo laikotarpio pabaigos arba iki 2021 m. rugsėjo 3 d., atsižvelgiant į tai, kuri data ankstesnė, išskyrus Šiaurės Airiją, kuriai tarnyba to leidimo galiojimą gali pratęsti iki 2021 m. rugsėjo 3 d. su sąlyga, jog tarnyba užtikrins, kad produktą naudotų tik jos prižiūrimi sertifikuoti veiklos vykdytojai.
         
         
            2 straipsnis
            Šis sprendimas skirtas Jungtinei Didžiosios Britanijos ir Šiaurės Airijos Karalystei.
            Jis taikomas nuo 2020 m. kovo 2 d.
         
         
            Priimta Briuselyje 2020 m. liepos 27 d.
            
               
                  Komisijos vardu
               
               Stella KYRIAKIDES
               
                  Komisijos narė
               
            
         
         
            (1)  OL L 167, 2012 6 27, p. 1.
         
            (2)  OL L 29, 2020 1 31, p. 7.
         
            (3)  2016 m. liepos 13 d. Komisijos įgyvendinimo reglamentas (ES) 2016/1141, kuriuo pagal Europos Parlamento ir Tarybos reglamentą (ES) Nr. 1143/2014 nustatomas Sąjungai susirūpinimą keliančių invazinių svetimų rūšių sąrašas (OL L 189, 2016 7 14, p. 4).
         
            (4)  2014 m. spalio 22 d. Europos Parlamento ir Tarybos reglamentas (ES) Nr. 1143/2014 dėl invazinių svetimų rūšių introdukcijos ir plitimo prevencijos ir valdymo (OL L 317, 2014 11 4, p. 35).